Il-premju tat-tajbin u l-kastig tal-ħżiena Ta' David. La tagħdabx minħabba l-ħżiena, la tgħirx għal dawk li jagħmlu d-deni; għax bħall-ħaxix malajr jidbielu, u bħan-nibbieta malajr jinxfu. Afda fil-Mulej, u agħmel it-tajjeb; għammar fl-art , u tgħix b'moħħok mistrieħ; qiegħed fil-Mulej l-għaxqa tiegħek, u jagħtik dak li tixtieq qalbek. Erħi fil-Mulej it-triq tiegħek, afda fih, u jagħmel hu. Hu juri bħad-dawl is-sewwa tiegħek, u d-dritt tiegħek bħal nofsinhar. Serraħ rasek fil-Mulej u ittama fih; tinkeddx minħabba f'min jirnexxi u f'min jimxi bil-ħżunija. Ħallik mill-korla u la tirrabjax; tinkedd xejn, għax deni jiswielek. Għax il-ħżiena jitqaċċtu 'l barra; min jittama fil-Mulej jikseb l-art. Ftit ieħor, u l-ħażin ma jkunx aktar; għad tħares fejn kien u ma ssibux. Imma l-ġwejdin għad jirtu l-art, u bi sliem kotran jitgħaxxqu. Jonsob il-ħażin għall-bniedem ġust, u jgħażgħeż snienu kontra tiegħu, imma l-Mulej bil-ħażin jidħak, għax jara li wasal żmienu. Jisiltu s-sejf il-ħżiena u jiġbdu l-ark tagħhom, biex joqtlu l-imsejken u l-fqajjar, u joqtlu 'l min jimxi sewwa. Imma sejfhom jinfdilhom qalbhom, u l-ark tagħhom jitkisser. Aħjar il-ftit li għandu l-ġust mill-ġid kotran tal-ħżiena; għax dirgħajn il-ħażin jitkissru, imma l-Mulej iżomm il-ġusti. Fi ħsieb il-Mulej il-ħajja tat-tajbin, u wirthom jibqa' għal dejjem. Ma jitfixklux f'siegħa ħażina, u jixbgħu fi żmien il-ġuħ. Imma l-ħżiena għad jintilfu; l-għedewwa tal-Mulej jintemmu bħal ġmiel ir-raba', u jgħibu kif jgħib id-duħħan. Jissellef il-ħażin u ma jroddx; imma l-ġust iħenn u jagħti. Dawk li l-Mulej ibierek jiksbu l-art; imma dawk li hu jisħet jitqaċċtu 'l barra. Il-Mulej isaħħaħ il-mixi tal-bniedem, iwettqu u jitgħaxxaq bi triqtu. Jekk jaqa', ma jmurx għal tulu fl-art, għax il-Mulej iżommlu idu. Kont żagħżugħ, u issa xjeħt, u qatt ma rajt il-ġust minsi, jew uliedu jittallbu ħobżhom. Dejjem iħenn u jislef bil-qalb, u wliedu jgħixu bil-barka. Tbiegħed mill-ħażen u agħmel it-tajjeb, biex tibqa' tgħammar għal dejjem. Għax il-Mulej iħobb is-sewwa, u ma jitlaqx it-twajbin tiegħu; hu jħarishom għal dejjem, imma wlied il-ħżiena jeqridhom. Il-ġusti jirtu l-art, u jgħammru fiha għal dejjem. Minn fomm il-ġust joħroġ kliem l-għerf, u lsienu jgħid is-sewwa. Il-liġi ta' Alla tiegħu għal qalbu, ma jitfixkilx fil-mixi tiegħu. Il-ħażin jgħasses għall-ġust, u jfittex li jneħħilu ħajtu. Imma l-Mulej ma jitilqux f'idejh, ma jħallihx jaqa' taħt il-ħaqq tiegħu. Ittama fil-Mulej u ħares triqtu, hu jerfgħek biex tikseb l-art; imbagħad tara l-ħżiena meqruda. Jien rajt wieħed ħażin jitkabbar jinfirex qisu ċedru tal-Libanu. Erġajt għaddejt, u ma rajtux; fittixtu, u ma sibtux. Ħares lejn min hu tajjeb, ara l-bniedem sewwa; għax ulied iħalli min iħobb is-sliem. Imma l-midinbin flimkien jinqerdu; ulied il-ħżiena jitqaċċtu 'l barra. Is-salvazzjoni tal-ġusti mill-Mulej; hu l-kenn tagħhom fi żmien l-għawġ. Il-Mulej jgħinhom u jeħlishom mill-ħżiena, isalvahom għax fih jistkennu.